एक वर्ग इन माँगों को वामपंथी या नक्सली हरक़त करार देता है, मुद्दा देशद्रोही और राष्ट्रद्रोही का भी बनता दिखता है,तो सीधा सवाल उसी वर्ग से बनता है कि लड़कियों को छेड़ना, उनके सामने अपने अंगों की नुमाइश करना , उनके कपड़ों पर हाथ डालना क्या राष्ट्रवादी हरकत है। चिंता का विषय है कि हम उस समय में रह रहे हैं, जहाँ शब्द उनके अर्थ खो चुके हैं या फिर बेहद संकुचित हो गए हैं। दुखद यह है कि इस ज़रूरी मुद्दे पर भी पक्ष-विपक्ष के लोग राजनीति करेंगें। मुद्दे को प्रायोजित बताकर उसे जड़ से ही समाप्त कर देंगे। मगर इन सबसे इतर उस सच की साक्षी तो वे और सिर्फ वे लड़कियाँ ही हैं , जो इस पीड़ा को अमूमन रोज देखती-भोगती है। क्या यह अफ़सोसजनक नहीं है कि एक विश्वविद्यालय को जो कार्य अपनी जवाबदेही और जिम्मेदारी से स्वाभाविक संज्ञान लेकर करने थे , उसके लिए लड़कियों को आंदोलन करना पड़ रहा है। जब एक नामी और साहित्य का गढ़ रहे विश्वविद्यालय में यह सब घट रहा है तो किसी आम संस्थान की तो बिसात ही क्या।